کته

کَته ات جور پلا بپتن هسته که مازرون و گیلون ِآشپجی دله وجود دارنه. این شیوه، هر پیلکا دونه وسّه دِتا پیلکا ئو و ات‌که کره و نمک ره پشو زنّه و یلنه کِلِه‌سر که قم-قم کول بئه. کَته وسّه دونه ره پیش-پیش ئو دله نی‌یلنه که خیس بخره. ونه ئو که دونه دله جذب بیّه، لوه بن تش ره کمته کنه و لس گیرنه تا وه دَم بئه. دَم که بمو وه ره بنشنه کته‌قالبی هم در بیاردن یا بنشنه همینتی بخردن. کته معمولی پلا جه نرم‌دست‌ته وونه. کته ره معمولاً تیسا نخرنه و ونه ور ات‌چی خِرشی یا کبابی یلنه. وه ره بنشنه سبزیجات یا حبوبات جه پشو بزوئن تا دمی بوو یا گیلون دله اگه بچا بیّه، وه ره قاش-قاش ورینّه و «سردکته» گنّه که شیرنی دستور خِرنه.

اولین منابع که کَته نوم ره یارنه، قاجار دوره شنه. ناصرالدین شاه ِآشپج کَته و پِلا فرق ره شه کتاب دله بنویشته. ریشارخان (ژول ریچارد، 1816-1891)، که فرانسه‌یِ سفیر بی‌یه، شه کتاب دله (ص 50)، «کته پلا» خَوِری بنویشته. سال 1933 هم اتی مستشرقی منبع وه ره ات‌جور نون و شیرنی واری یاد بیارده.

 منبع 
  KATA ایرانیکا دانشنومه دله.

رج:پلا
رج:بینج
رج:خراک
رج:مازرون فرهنگ